V. Veteška, podpredseda NR SR: (2004-06-23):
návrhu správy o hospodárení s fondmi a účtovná závierka Všeobecnej zdravotnej poisťovne za rok 2003 (tlač 678). Návrh ste dostali ako tlač č. 678 a spoločnú správu výborov ako tlač č. 678a. Návrh uvedie predseda Správnej rady Všeobecnej zdravotnej poisťovne pán Svätopluk Hlavačka. Prosím, máte slovo. Nech sa páči. S. Hlavačka, predseda Správnej rady VŠZP: Ďakujem, pán predsedajúci. Vážené panie poslankyne, vážení páni poslanci. Všeobecná zdravotná poisťovňa predkladá na rokovanie Národnej rady Slovenskej republiky návrh správy o hospodárení s fondmi a účtovnú závierku za rok 2003, tak ako ju odporučila na schválenie Správna rada Všeobecnej zdravotnej poisťovne na svojom rokovaní 22. 4. 2004. Predkladaný materiál popisuje a vyhodnocuje hospodárenie s jednotlivými fondmi a zároveň obsahuje aj výkazy príjmov a výdavkov Všeobecnej zdravotnej poisťovne, v ktorých sú premietnuté finančné toky v roku 2003. Súčasťou predkladaného materiálu je aj správa nezávislého audítora, ktorú vykonala spoločnosť Audit Kredit, Kredit audit, s. r. o. Výrok audítora je, že účtovná závierka vyjadruje verne a vo všetkých významných súvislostiach ekonomicko-finančnú situáciu Všeobecnej zdravotnej poisťovne k 31. 12. 2003. A výsledky jej hospodárenia za rok, ktorý skončil k uvedenému dátumu, v súlade so slovenským zákonom č. 431/2002 Z. z. o účtovníctve. Výsledkom samostatného hospodárenia roku 2003 je deficit vo výške 1,3 mld. Sk a kumulatívnym výsledkom hospodárenia VŠZP k 31. 12. je deficit vo výške 6,1 mld. Sk. Prehĺbenie deficitu v roku 2003 však bolo spôsobené výlučne zmenou metodiky účtovania, keď v roku 2003 Všeobecná zdravotná poisťovňa mala po prvýkrát povinnosť zúčtovať všetky vecne príslušné položky viažuce sa k roku 2003. Uvedeným vplyvom bolo v roku 2003 naúčtovaných v nákladoch fondov zdravotného poistenia prakticky trinásť mesiacov, pričom zúčtovaný objem trinásteho mesiaca predstavuje celkovú sumu 3,1 mld. Sk. Ak by v roku 2003 neprišlo k zmene metodiky účtovania, skončila by hospodárenie Všeobecná zdravotná poisťovňa s plusom vo výške 1,8 mld. Sk. Z ukazovateľov hospodárenia Všeobecnej zdravotnej poisťovne v roku 2003 si dovolím uviesť niektoré najvýznamnejšie. Celkové zdroje financovania v roku 2003 boli vo výške 45,8 mld. Sk, čo je zhruba o 8,6 % viac, ako predpokladal rozpočet schválených Národnou radou za rok 2003. Z tejto sumy 47,6 % tvoria príjmy z výberu poistného za ekonomicky aktívnych poistencov, čo je o 6,8 % viac, ako predpokladal rozpočet na dané obdobie. Príjem z osobitného účtu prerozdeľovania tvoril 37 % z celkových zdrojov v roku 2003 a bol vo výške 16,9 mld. Sk. Významnou položkou v zdrojoch poisťovne boli aj účelovo určené cudzie zdroje poskytnuté spoločnosťou Veriteľ vo výške 4,5 mld. Sk. S touto položkou schválený rozpočet neuvažoval. Zostávajúce zdroje poisťovne boli príjmy za sankcie, regresy, príjem finančných zdrojov a tak ďalej. Použitie fondov. Použitie fondov v roku 2003 vykázala Všeobecná zdravotná poisťovňa vo výške 52 mld. Sk, čo je asi o 23 % viac, ako predpokladal rozpočet. Z uvedenej sumy bolo na zdravotnú starostlivosť použité 50 mld. Sk, čo je 97,23 %, a na správnu činnosť iba 2,77 % zo všetkých zdrojov. Na výšku nákladovosti poskytnutej zdravotnej starostlivosti v roku 2003 mal vplyv pokračujúci nárast nákladov v liekovej oblasti. Keď náklady na lieky a zdravotnícke pomôcky dosiahli sumu 16,4 mld. Sk, vplyvom zmeny metodiky účtovania odhadných účtov pasívny bol v uvedenej sume doúčtovaný objem vo výške 920 mil. Sk, čiže celkové náklady roku 2003 boli vo výške 17 mld. Sk, čo je o 13,8 % viac, ako predpokladal rozpočet. Pokiaľ by nebolo došlo k zmene metodiky účtovania, nárast zdrojov v oblasti liekovej politiky bol asi iba 8 %. Výška nákladov na výkony poskytovateľov zdravotnej starostlivosti bola 21 mld. Sk aj vďaka doúčtovaniu trinásteho mesiaca. Na vykázaných nákladoch mal svoj nemalý podiel objem penalizačných faktúr vo výške 613 mil. Sk, ktoré neboli rozpočtované vo vyrovnanom rozpočte. Vážené panie poslankyne, vážení páni poslanci, základným cieľom rozpočtu Všeobecnej zdravotnej poisťovne na rok 2003, ktorý schválila Národná rada, bolo neprehlbovať schodok v hospodárení a udržať ho na predchádzajúcej úrovni. Ak by sa v roku 2003 nebola zmenila metodika účtovania, Všeobecná zdravotná poisťovňa by dosiahla prebytok, zlepšenie bilancie v hospodárení vo výške 1,8 mld. Sk. Vážené panie poslankyne, vážení páni poslanci, Správna rada Všeobecnej zdravotnej poisťovne odporúča Národnej rada Slovenskej republiky predložený návrh účtovnej uzávierky a správu o hospodárení Všeobecnej zdravotnej poisťovne za rok 2003 schváliť. Ďakujem veľmi pekne.